TKN ยันสาหร่ายทอดปลอดภัยไร้ไขมันทรานส์ การันตีมาตรฐานการผลิตระดับสากล
TKN ยันสาหร่ายทอดปลอดภัยไร้ไขมันทรานส์ การันตีมาตรฐานระดับสากล
18 ก.ค. 2561

นายอิทธิพัทธ์ พีระเดชาพันธ์ ประธานเจ้าหน้าที่บริหาร บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN  เปิดเผยถึงกรณีที่กระทรวงสาธารณสุขออกประกาศห้ามผลิต นำเข้า หรือจำหน่ายอาหารที่มีน้ำมันที่ผ่านกระบวนการเติมไฮโดรเจนบางส่วน (Partially Hydrogenated Oils) โดยมีผลบังคับใช้หลัง 180 วันนับแต่ประกาศในราชกิจจานุเบกษา
ทั้งนี้ “เถ้าแก่น้อย” มีสินค้าสาหร่ายทอดที่ใช้น้ำมันปาล์มเป็นส่วนประกอบในกระบวนการผลิต บริษัทขอยืนยันว่าสินค้าดังกล่าวไม่ใช้น้ำมันที่มีการเติมไฮโดรเจนในกระบวนการผลิตแต่อย่างใด โดยมีการตรวจสอบและรับรองจากผู้ผลิตเพื่อระบุบนข้อมูลโภชนาการ Trans Fat 0% ในบรรจุภัณฑ์ต่างประเทศอยู่แล้ว เนื่องจากบริษัทมีการส่งออกสินค้าไปกว่า 50 ประเทศทั่วโลกและมาตรฐานดังกล่าวมีการบังคับใช้ในบางประเทศ โดยบริษัทอยู่ระหว่างดำเนินการปรับปรุงข้อมูลบนบรรจุภัณฑ์ในประเทศต่อไป
ส่วนผลิตภัณฑ์อื่นของบริษัท เช่น สาหร่ายย่างไม่มีการใช้น้ำมันในกระบวนการผลิตแต่อย่างใด สาหร่ายอบใช้น้ำมันข้าวโพดซึ่งไม่มีการเติมไฮโดรเจนในการผลิตเช่นกัน อย่างไรก็ดีตามนโยบายบริหารความเสี่ยง บริษัทได้ดำเนินการตรวจสอบส่วนผสมของผลิตภัณฑ์ทุกประเภทกับทางผู้ผลิต เพื่อยืนยันความถูกต้องอีกครั้ง
อย่างไรก็ตามจากกรณีดังกล่าวสะท้อนให้เห็นว่า ผู้บริโภคและองค์กรต่างๆ เริ่มหันมาใส่ใจในสุขภาพมากยิ่งขึ้น สอดคล้องกับวิสัยทัศน์ของเถ้าแก่น้อยในการมุ่งมั่นพัฒนาผลิตภัณฑ์ที่มากด้วยคุณประโยชน์ อร่อย และสะดวกในการบริโภค มีการผลิตที่ได้รับรองมาตรฐาน โดยในปีที่ผ่านมามีการออกผลิตภัณฑ์ใหม่ อาทิ สาหร่ายอบและเวย์โปรตีน “My Whey” เพื่อเป็นทางเลือกให้ผู้บริโภคที่รักสุขภาพ